A korábban emlegetett kinevezés immár hivatalos: mostantól elnöki tanácsadóként dolgozik Donald Trump környezetében Gorka Sebestyén biztonságpolitikai szakember, a Breitbart News rovatvezetője, a Heti Válasz korábbi szerzője.

Gorka twitteres oldalán közölte a hírt. A csatornát pörgetve tűnt fel január 21-i posztja, melyben az egyik Fox News-os szereplését ajánlja követői figyelmébe. Szakértőként szólalt meg az amerikai hírcsatornán, méghozzá Trump beiktatása után nem sokkal, Darrell Scott, a National Diversity Coalition for Trump nevű szervezet vezetőjének társaságában.

Gorka – akkor még nem tanácsadóként – a dzsihadista terrorizmus elleni harcról és a várható új védelmi politikáról beszélt. De a tartalom most kevésbé lényeges, figyeljünk a ruhára:

Gorka Sebestyén a Fox News-on (Forrás: Twitter)

Újabb bizonyíték, hogy győzött a mi kis forradalmunk: Gorka Sebestyén, Donald Trump leendő magyar tanácsadója bizony bocskaiban jelent meg a Fox News képernyőjén!

És ez nem minden: másik kameraállásból látszik, hogy két kitűzőt is feltett. Csak az egyiket tudtam azonosítani: a koronás címeres kitüntetés (balra) a Horthy Miklós által alapított vitézi rendet idézi meg.

Gorka Sebestyén a Fox News-on (Forrás: Twitter)

Kicsoda Gorka Sebestyén? Miért távolodott el Orbán Viktortól? Miről írt 2005-ben a Heti Válasznak? Korábbi cikkünkből minden kiderül.